Merkezê Îrtîbatî û Çapemenîye yê HPGyî (HPG-BÎM) 3 gerîlayê ke xebatkarê HPG-BÎMî bîyî û 2018 de şehîd bîyî bi eşkerayîyêke yad kerdî.
Eşkerayîye wina ya:
''Seba ke têkoşînê azadîye û destanwarî yê gerîlayanê azadîya Kurdîstanî pêro dinya rê bidê şinasîyayene embazanê ma Alî, Xemgîn û Helgurtî mîyanê xebatanê HPG-BÎMî de ca girewtêne û  bîyî wayîrê kedêka pîle. Nê embazê ma 10ê temmuza 2018î de hêrişê dişmenî de şehîd bîyî. Nê embazanê ma serkêşî, fermandarî û kedkarîya xebatanê HPG-BÎMî kerde. Ma înan serrgêra şehadetê înan de bi rêzî yad kenê. Ma soz danê ke têkoşîno ke şehîdanê HPG-BÎMî dewrê ma kerdo, biresnê serfîrazîye, têkoşînê fedayîyî û raştîye yê gerîlayanê azadîye pê şaranê dinya bidê hesnayene.
Nasnameyê embazanê ma yê şehîdan wina yê:
Nameyê Qodî: Alî Kanîroj
Name û Peyname: Mehmet Reşît Turgut
Cayê Bîyayîşî: Colemêrg
Maye-Pî: Nazmîye – Hasan
Tarîx û Cayê Şehadetî: 10ê Temmuza 2018î /Herêmê Pawitişî yê Medya
Nameyê Qodî: Xemgîn Amed
Name û Peyname: Yildiray Arslan
Cayê Bîyayîşî: Amed
Maye-Pî: Koçerî – Nurettîn
Tarîx û Cayê Şehadetî: 10ê Temmuza 2018î /Herêmê Pawitişî yê Medya
Nameyê Qodî: Helgurt Bagok
Name û Peyname: Celal Ozluk
Cayê Bîyayîşî: Mêrdîn
Maye-Pî: Mencîye – Abdulkerîm
Tarîx û Cayê Şehadetî: 10ê Temmuza 2018î /Herêmê Pawitişî yê Medya
Embaz Alî Kanîroj dewa Mamxurî ya qezaya Şîşemzînî ya Geverî de dadîya xo ra beno. Embaz Alî 2005 de wexto ke Zanîngehê Wanî de wendêne şehadetê embazanê xo Alî û Firatî ra dima tewrê gerîlayan beno. Embaz Alî Çarçella de dest pê gerîlatîye keno û dima mîyanê xebatanê Fermandarîya Qerargehê HPGyî de ca gêno. Dima 2007 de o tewrê xebatanê çapemenîye yê HPGyî beno û embaz Xelîl Dagî reyde xebitîyeno. Dima ke embaz Xelîl 2008 de şehîd beno, embaz Alî hîna zaf giranîye dano xebatanê çapemenîye û agahîyanê serê şehîdan.  Embaz Alî pê kamera, çek û bara xo ya girane koyanê Kurdîstanî ra gêreno û keno ke vengê pêro gerîlayan bido eşnawitene. Embaz Alî pêro dîmen û dokumenteranê serê gerîlayan de wayîrê kedêka pîle yo. O wextêk serkêşanê partîya ma Kasim Engînî reyde zî xebitîyeno û ey rê îstîfade keno. Embaz Alî dima ke Akademîya Hakî Karerî de perwerde dî 2012 de derbazê Botanî beno. Heta serra 2016î embaz Alî gerîlatîya Botanî ser o nuseno, fotografan û dîmenan qeyd keno. Embaz Alî têna pê xebatanê xo yê çapemenîye nê pê şerwanîya xo zî bale anceno û Botan de sey fermandarêkî têgêreno. Embaz Alî 2016 de israrê embazanê xo ser o derbazê Herêmanê Pawitişî yê Medya beno û tîya de amelîyet beno. Amelîyetî ra dima Akademîya Mahsum Korkmazî de ser fermandarî wezîfe keno û gerîlayan perwerde keno. O dima sey yew westa agêreno xebatanê çapemenîye û hêrişê dişmenî de pa embaz Xemgîn û Helgurtî şehîd beno. Embaz Alîyo ke 13 serran sey gerîlayî têkoşîn kerdbi, ma rê arşîvêko zengîn û mîrasêkê têkoşînî yo pîl verdayo.
Embaz Xemgîn Amed de keyeyêkê welatperwerî de dadîya xo ra beno. O verî mîyanê xebetanê şorişî de ca gêno, di reyî tepişîyeno û çar serran zîndan de maneno.  Dima ke zîndanî ra vejîya zî 2013 de verê xo dano koyan. O Metîna de dest pê gerîlatîye keno, 2014 de Akademîya Gurbetellî Ersoz de perwerde vîneno û xebatanê çapemenîye de ca gêno. Embaz Xemgîn 2016 de Endamê Konseya Rayberdişî ya KCKyî û Fermandaranê partîye ra Dr. Savaş Amedî reyde xebatan keno. Embaz Xemgîn mîyanê xebatanê çapemenîye û xebatanê arşîvî de ca gêno. Rixmo ke lingê xo ra birîndar beno zî o nêvindeno. 2017 de akademîya leşkerîye de perwerde vîneno û dest pê pratîkî keno. O do pê kesayetê xo yê kedkar û durustî tim embazanê xo rê bibo mîsal.
Embaz Helgurt Nisêbîn de dadîya xo ra beno. O 2014 de tewrê gerîlayan beno û verî Qendîl de dest pê gerîlatîye keno. Embaz Helgurto ke pê marîfetê xo yê tîyatroyî şinasîyayêne, pê çimdarî û dîqatê xo mîyanê gerîlayan de ca gêno. Embaz Helgurt dima tewrê xebatanê HPG-BÎMî beno û pê kedêka pîle xîret keno ke vengê gerîlayan bido eşnawitene. Embaz Helgurt pê kesayetê xo mazharê heskerdiş û hûrmetê embazanê xo beno. O pa embaz Alî û Xamgînî hêrişêkê dişmenî de şehîd beno. Ma do vîrameyîşê ey qetî Kurdîstanê azadî de bidê ciwîyayene.
Sere de keyeyanê înan ê ercîyayeyan rê ma pêro şarê welatperwerî yê Kurdîstanî rê serweşîye wazenê. Ma soz danê ke xeyalanê embazanê xo bîyarê ca.''
